b'\n_START_ARTICLE_\nClaudia Poll\n_START_SECTION_\nUra\n_START_PARAGRAPH_\nPoll syntyi Nicaraguan Managuassa saksalaisille vanhemmille, jotka olivat asettuneet asumaan Nicaraguaan. Jo aikaisemmin oli syntynyt Claudian sisko, Silvia, joka my\xc3\xb6s on ollut kansainv\xc3\xa4lisen tason uimari ja olympiamitalisti._NEWLINE_Vuoden 1972 maanj\xc3\xa4ristyksen j\xc3\xa4lkeen Managua muuttui ep\xc3\xa4vakaaksi alueeksi, ja monien muiden nicaragualaisten tavoin Claudian vanhemmat p\xc3\xa4\xc3\xa4ttiv\xc3\xa4t muuttaa perheens\xc3\xa4 rajan toiselle puolelle Costa Ricaan. Claudia sai itselleen Costa Rican kansalaisuuden._NEWLINE_H\xc3\xa4n aloitti uinnin Fransisco Rivasin valmennuksessa, ja h\xc3\xa4nest\xc3\xa4 tulikin nopeasti yksi Keski-Amerikan johtavista naisuimareista._NEWLINE_Kes\xc3\xa4olympialaisissa 1996 Poll voitti yll\xc3\xa4tyksellisen kultamitalin 200 metrin vapaauinnissa j\xc3\xa4tt\xc3\xa4en varjoonsa suuren ennakkosuosikin, Saksan Franziska van Almsickin. Tuo mitali oli Costa Rican ensimm\xc3\xa4inen kultamitali olympialaisissa._NEWLINE_Vuonna 1997 Swimming World Magazine nimesi Pollin Vuoden naisuimariksi._NEWLINE_Sydneyss\xc3\xa4 2000 Poll saalisti lis\xc3\xa4\xc3\xa4 mitaleita, nyt kaksi pronssia, 200 ja 400 metrin vapaauinneissa. Ateenassa 2004 h\xc3\xa4n karsiutui niukasti 400 metrin vapaauinnin finaalista ollen lopputuloksissa yhdeks\xc3\xa4s.\n_START_SECTION_\nDoping\n_START_PARAGRAPH_\nPoll j\xc3\xa4i kiinni nandrolonien k\xc3\xa4yt\xc3\xb6st\xc3\xa4 vuonna 2002. H\xc3\xa4n antoi 3. kes\xc3\xa4kuuta 2002 dopingn\xc3\xa4ytteen, joka osoittautui my\xc3\xb6hemmin positiiviseksi. Kansainv\xc3\xa4lisen uimaliitto FINA:n dopingpaneeli langetti Pollille nelj\xc3\xa4n vuoden kilpailukiellon, mutta se lyhennettiin my\xc3\xb6hemmin kahden vuoden mittaiseksi. N\xc3\xa4in Claudia p\xc3\xa4\xc3\xa4si osallistumaan Ateenan olympialaisiin._NEWLINE_Poll on kuitenkin t\xc3\xa4h\xc3\xa4n p\xc3\xa4iv\xc3\xa4\xc3\xa4n saakka vannonut olevansa syyt\xc3\xb6n.'